Arrainen gibelak konposatu onuragarriak ditu osasunerako | Consumer\nArrainen gibelak konposatu onuragarriak ditu osasunerako\nOrgano horiek, gehienetan baztertu egiten direnak, kate luzeko gantz-azido poliasegabeen iturri aberatsa dira\nArrainen gibelek osasunari mesede egiten dioten konposatuak dituzte, nahiz eta askotan ia ez diren erabiltzen, adibidez, bakailaoa, olio medizinala egiteko erabiltzen baita. Oro har, erraiak baztertu edo lantegietan baztertzen dira, baina Almeriako Unibertsitateko zientzialariek egindako azterketa berri batek berretsi egiten du produktu horien balioa. Ikerketa “Journal of Food Composition and Analysis” aldizkarian argitaratu da.\n“Jan daitezkeen arrainen gibelak kate luzeko gantz-azido poliasegabeen (LCPUFA) iturri aberatsa dira, batez ere omega 3 familiakoak, hala nola eicosapentaenoikoa (EPA) eta docosahexaenoikoa (DHA)”, azaldu du José Luis Guil-Guerrero lanaren ikertzaile nagusiak. Gantz-azido horiek hainbat gaitz prebenitu eta tratatzeko erabiltzen dira, hala nola minbizi-mota batzuk, depresioa, alzheimerra, eskizofrenia, portaera-desordenak eta gaixotasun kardiobaskularrak.\nEspainiako hego-ekialdean kontsumitzen diren 12 arrain-espezie aztertu dira, hala nola legatza, marratxoa, sardina edo aligotea. Armiarma-arrainaren (Trachinus draco) eta antxoa europarraren (Engraulis encrasicolus) gibelak LCPUFAren eduki altuenengatik nabarmentzen dira (gantz-azido guztien %51,4 eta %47,9, hurrenez hurren). Gainera, espezie guztiek omega-3/omega-6 azidoen zerrenda dute, “giza kontsumorako onuragarria”, bereziki bakailao-gibelaren kasuan (Micromesistiu poutasou).\n“Zoritxarrez, gibel horiek baztertzen direnean, baztertu egiten dira haien nutrizio-propietate guztiak”, dio Guil-Guerrerok. Bere iritziz, erraiak uretara isurtzeak eragiten duen ingurumen-kutsadura murriztuko litzateke, “arrantza-produktuak kostalde bihurtzeko industriak berezko duen arazoa”.\ngantz-azidoak hígados-eu olio omega-eu peces-eu


Luis Lizarraldek jaso du Udako Argazki Lehiaketako saria - Orio - Karkara.eus\nLuis Lizarraldek jaso du Udako Argazki Lehiaketako saria\nAiora Larrañaga Solaberrieta 2020-10-16 08:05\nAurten KARKARAk Udako Argazki Lehiaketa antolatu du lehen aldiz eta hiru sari banatu dira: epaimahaiaren saria, ikusleen saria eta botoa eman duten guztien artean zozkatu den saria.\nLuis Lizarralde izan da argazki lehiaketako irabazle nagusia, epaimahaiaren iritziz, berak bidalitako Antilla grisa argazkia izan baita onena. Lizarraldek Zudugarai txakolin botila kaxa bat jaso du gaur bertan KARKARAko bulegoan.\nIkusleen sarian, berriz, berdinketa egon da bozketan bi argazkiren artean, eta biek jasoko dute saria: Maialen Manterolak (Egunsentiaren distira argazkiagatik) eta Josune Zabaletak (Gure Zirkuko pailazoei atzetik ateratako argazkiagatik) argazki anpliazioa irabazi dute Egiguren Argazki Estudioaren eskutik.\nAzkenik, argazkiei botoa eman dioten KARKARAko erabiltzaileen artean zozketa egin da, eta Joxemari Olasagastik irabazi du bi lagunentzako zaldi ibilaldia, Usurbilgo Lar Zaldiak Hipika Klubaren eskutik.


Generalitateak deliturik egin ote duen argitzeko ikerketa hasi du fiskaltzak | Mundua | Berria\nRafael Catala Justizia ministroa, igandean. Zipi / EFE\nKataluniako zaintza auzitegiak lanpetuta ibili ziren herenegun. A-9ko prozesu parte hartzailearen aurkako makina bat salaketa jaso zituzten, baina behin-behineko neurririk ez zuten hartu, «neurriz kanpokoak» izan zitezkeelako. Justiziak, beraz, ez zuen trabarik jarri, eta, oro har, eragozpenik gabe bozkatu ahal izan zuten kataluniarrek. Baina lasaitasunak gutxi iraun diezaioke Generalitateari. Kataluniako Gobernuak desobedientzia eta prebarikazioa egin eta funtsak bidegabe erabili ote dituen ikertzen ari da Kataluniako Auzitegi Gorenaren Fiskaltza, Estatuko fiskal nagusiarekin elkarlanean. Efe agentziak atzo iluntzean jakinarazi duenez, fiskaltzak salaketa gertu du, eta «hurrengo orduetan» aurkez dezake.\nKontsultarako egoitza publikoak erabiltzea delitua ote den argitu nahi du fiskalak. Horretarako, igandean bertan Mossos d'Esquadra polizia autonomikoari eskatu zion bozkatzeko ireki zituzten egoitza publikoen zerrenda helarazteko. Gainera, egoitza bakoitzaren arduraduna, kontsulta egiteko baimena eman duena, identifikatzeko agindu zien. Unipost etxearekin ere harremanetan jarri da. Galdeketarako materiala garraiatu eta propaganda banatu du enpresak. Sinatutako kontratuak eta fakturak erakusteko eskatu dizkio.\n«Fiskaltza arduradun bila badabil, nigana jo dezala». Artur Mas Kataluniako presidenteak bere gain hartu du prozesuaren ardura osoa. Generalitatearen arabera, ezin eskatu dakioke boluntarioak identifikatzea, kontsulta egiteko agindua gobernuarena delako. Mossoek ez zuten inor identifikatu, eta Joana Ortega Generalitateko presidenteordearen idatzia igorri zioten fiskaltzari: «Generalitateak eman du egoitza publikoak erabiltzeko baimena». Ortegaren arabera, ezin dute arduradunen izen-abizenik eman, ez dakitelako zein baldintza zehatzetan eman duten aretora sartzeko baimena.\nFiskaltzaren ikerketaz gain, Katalunia osoko beste auzitegietan ere abiatu dituzte prozesuak, alderdi politikoek edo herritarrek jarritako salaketengatik. Besteak beste, PP, UPD, Plataforma per Catalunya eta Falange alderdiek jo dute auzitara, galdeketa bertan behera uztea eskatzeko. UPDk egoitza publikoak husteko eta materiala atxikitzeko eskatu ez ezik, Mas, Irene Rigau Hezkuntza sailburua eta Ramon Espadaler Barne sailburuaren aurka ere salaketa jarri zuen. Plataforma per Catalunya alderdi xenofoboak, berriz, Ortegaren aurka egin zuen.\nGeneralitatearen ustetan, salaketa horiek ez dira urrutira joango. «Mehatxu horiek guztiek gero eta hotzepelago uzten gaituzte», azaldu du Francesc Homs bozeramaileak. Homsen esanetan, «pentsaezina» da Kataluniako Gobernuko kideak inhabilitatzea.\nHorrez gain, Espainiako Auzitegi Konstituzionalean aurkeztutako helegitea zabalduko du Generalitateak. Larunbatean Mariano Rajoy Espainiako presidenteak eginiko adierazpenak sartuko dituzte bertan. «Esan zuen A-9a ez zela ez kontsulta bat, ezta erreferendum bat ere. Orduan zergatik inpugnatu zuten?», esan du Homsek. Fiskaltzaren independentzia falta ere salatu du. «PPko iturriek hedabideetan aurreratzen zituzten fiskaltzaren prentsa oharrak. Eskandalu bat da estatuko erakundeak erabiltzea PPren mesederako».\nMadrilek ez du galdeketaren emaitzei buruz hitz egin nahi izan, ez baitio zilegitasunik aitortzen. «Propaganda ekintza bat da, eta ez du inolako balio demokratikorik», esan du Rafael Catala Justizia ministroak. Haren hitzetan, justiziak «neurriko erantzuna» emango die galdeketa antolatu dutenei.\nHitz beste. Anjel Lertxundi: 'Inutila'\nIritzia. Gaizka Aranguren: Besarkada beroa Katalunian\nBira. Idurre Eskisabel: Bitartean\nHizpidea. Gurutze Izagirre: Begiratu baino zerbait gehiago\nBideo bilduma. Adierazpenak bozkalekuetatik


Surf ikastaroan izena emateko epe zabalik egongo da maiatzaren 24ra arte - etakitto.eus\n…eta kitto! PDF-an\nSurf ikastaroan izena emateko epe zabalik egongo da maiatzaren 24ra arte\n0 Hezkuntza, Kirolak\nETA KITTO 2021, Mai 19\nDBH-ko ikasleei zuzendua dagoen “Surf ikastaroa eta jolasak” antolatu du Eibarko Udalak. Deban egingo da uztailean.\nUdalekuetan parte hartzeko ezinbestekoa da aurrematrikula epearen barruan egitea. Aurrematrikula: maiatzaren 17etik 24ra, Internet bidez egin daiteke: https://formularioak.eibar.eus/eu/gaztetanudan2021aurrematrikula\nIzena emateko bi aukera ezberdin daude:\n1.- Bakarka: pertsona bakoitzak bere aurre-matrikula bete beharko du eta zozketarako zenbaki bat izango du.\n2.- Binaka: bi lagunek elkarrekin izena eman ahal dute. Bakoitzak bere aurre-matrikula egin behar du eta taldekidearen izena jarri. EZ SORTU LAGUN TALDERIK edo KATERIK, HAINBAT NERABEEN ARTEAN 3 edo 4 LAGUN KATEATUZ. Kate hauek desegingo dira eta nerabeak indibidualki joango baitira ZOZKETARA.\nIzen ematea binaka egiten dutenen kasuan, bi izenak zenbaki bakarrarekin sartuko dira zozketan (bietatik alfabetikoki aurrenen dagoen abizena sartuko da zozketan); Zozketaren arabera biek plaza lortuko dute edo batek ere ez.\nBi txanda egongo dira:\nTxanda: UZTAILAK 12tik 16ra\nTxanda: UZTAILAK 19tik 23ra\nOrdutegia: 9:00etatik -14:00etara.\nDebara garraio publikoan mugituko dira, trenez. Goizeko 9:10eko trenean joan eta eguerdiko 13:40ean bueltatuko dira.\nPrezioa: 75€ nerabe bakoitzak. Neba-arrebak: 65€ bakoitzeko.\nEskeintzen diren plazak baino eskaera gehiago egonez gero plazak zozketatuko dira. Zozketa ekainaren 1ean egingo da, 19;00etan Udal Batzar Nagusian.\nBehin betiko matrikula eta bilera informatibo ekainaren 16an egingo da Indianokua gaztelekuan. Guraso bilerak: (Txanda 1- 17:00etan / 2 Txanda-17:30).\nBehin betiko matrikulazioa burutzeko inprimakia\n« Euskal Jaiaren 56. edizioa ospatuko da maiatzaren 27tik 30era Eibarko Klub Deportiboaren eskutik AstraZenecaren lehen dosia jaso dutenei Pfizerren txertoa jarriko diete pauta osatzeko »


«Euroagindua kentzea da 155.a bertan behera uzteko lehen urratsa» - Mundua - Berria\n«Euroagindua kentzea da 155.a bertan behera uzteko lehen urratsa»\nCarles Puigdemont presidenteak eta Belgikan erbesteratutako gobernuko kontseilariek adierazi dute Kataluniara itzuliko liratekeela bermatuz gero ez dagoela espetxean amaitzeko arriskurik\nMeritxell Serret, Antoni Comin, Carles Puigdemont, Clara Ponsati eta Lluis Puig atzo, prentsaurrekoa egiten, Bruselan. MARTA MERINO GOMEZ / EFE\nBrusela iparraldeko hotel batean, aspaldiko partez prentsaren aurrera agertu zen atzo Carles Puigdemont. Irribarretsu sartu zen aretora, alboan zeuzkala berekin batera erbesteratutako lau kontseilariak eta aholkulari lanetan ari zaizkien abokatu taldea. Ez zuten poza ezkutatu, Espainiako Auzitegi Gorenak euren aurkako atxilotze agindua bertan behera utzi duenez gero: «Ez dakigu hasieratik ote zekiten euren akusazioak ez zeukala aski oinarririk, edo desastre judizial bat izan ote den; edo bi gauzak».\nPuigdemont, Clara Ponsati, Meritxell Serret, Lluis Puig eta Antoni Comin urriaren amaieratik daude Bruselan erbesteratuta; euren gobernuko gainerako kideak espetxeratu zituztenetik, gutxi gorabehera. Besteak beste, sedizio, matxinada eta prebarikazio delituengatik ikerketapean dauzka Madrilek; eta, arrazoi berberagatik, Bruselan daudenen aurkako atxilotze agindua emana zeukan Espainiako Auzitegi Gorenak.\nEuroparen bihotzeko hiri lasai horretan, ezagun bihurtu da Puigdemonten izena, han kreditatuta jarduten duten mila kazetari baino gehiagoren artean bederen. Atzo, berehala bete zen aretoa mikrofonoz eta kameraz. Denen ahotan, galdera nagusi bat: atxilotze agindurik gabe, itzuliko al dira agintari katalanak sorterrira, hauteskundeen ostean diputatu akta hartzera? Puigdemontek ez zuen erantzun argirik eman. «Etorri ginenetik itzuli nahi dugu», adierazi zuen, baina bermeak eskatu zituen baldintza gisa: «Gerta liteke kontraesan demokratiko bat: Espainiak Europan defendatu ezin duen horrexegatik gu espetxeratzea». Bermerik ezean, «prest» ei daude Bruselan luze geratzeko.\nBerez, Belgikako Justiziak hilaren 14an erabaki behar zuen euroaginduari buruz. Herenegun, ordea, Pablo Llarena Goreneko epaileak bertan behera utzi zuen hura, bat-batean eta inork espero gabe. Puigdemonten ustez, arrazoi bakarra du horrek: Madrilgo juristak bazekiela Belgikak uko egingo ziola estradizioari, sedizio eta matxinada delituak aintzat hartu gabe. «Espainiako Estatua ez da ausartu euroagindua eskatzera, badakielako akusazioak ez direla onargarriak Europako praktika onen arabera», hausnartu du Puigdemontek, eta galdetu du orduan zergatik jarraitzen ote duten bi kontseilarik eta ANCko eta Omniumeko presidenteek kartzelan. «Legea beraiek [Espainiak] egiten dutenean, eta justizia eurek administratu, oso ausartak dira. Baina ezin dutenean kate osoa kontrolatu, ez daukatenean epaile edo fiskal adiskiderik, eta mundu erdia begira badaukate, ez dira horren ausartak».\nPresidentearen ustez, Llarenaren keinuak frogatzen du euren auzia «erabat politikoa» dela, Kataluniaren autonomia bertan behera uzteko erabakia bezalaxe: «Geure burua duintasunez eta errespetuz defendatzeko aukera ematen zaigunean —ez gure kide espetxeratuei bezala—, agerian geratzen da gure estrategia zuzena dela. Euroagindua kentzea da 155. artikulua bertan behera uzteko lehen urratsa».\nMadrildik ikusten dena, ordea, oso bestelakoa da. Puigdemont bere balorazioa egiten ari zela, Espainiako Konstituzioaren eguna ospatzen ari ziren hainbat diputatu eta kargudun Espainiako Kongresuan; tartean, Rafael Catala Justizia ministroa. Korridoreetan bildutako kazetariei ari zitzaiela, esan zuen ez diola eraginkortasunik ikusten euroaginduaren funtzionamenduari, eta mekanismo hori berraztertzeko proposamena egingo diela Europako Batasuneko beste Justizia ministroei; bihar dira elkartzekoak. Llarenaren erabakia «zentzuzkoa» dela adierazi du; izan ere, Belgikak soilik bere legeen arabera zigortu litezkeen delituengatik estraditatu ahalko zukeen Kataluniako gobernu taldea, eta horien artean ez dago sedizioarena. Ondorioz, Espainiak ezingo lituzke kargudunak akusazio horregatik epaitu. Orain, Bruselan geldituagatik ere, in absentia epaitu eta zigortu ditzaketela argudiatu du Catalak.\nHoriz tindatuko dute gaur Brusela, preso eta iheslarien alde


Usurbildarrak aurrera | Usurbil | 2 orrialdea\nAzaroaren 9an ‘Mundualdia’ jaialdia ospatuko da Usurbilen\nUsurbilgo Udalak eta sorterri anitzetako herritar talde batek antolatuta, azaroaren 9an (larunbata) Mundualdia jaialdia ospatuko da Usurbilen. Larunbat arratsaldean dantzak, gastronomiak eta musikak bat egingo dute herriko frontoian, oraingoan larunbat arratsaldez ospatuko den jaialdian. Eguna beraz gain, beste ekimen bat ere antolatu da. Irakurtzen jarraitu →\nOrokorra atalean publikatua\nAzaroaren 7an Usurbilgo Anerreka Ingurumen Elkarteak bilera irekia egingo du Potxoenean\nAzaroaren 7an (osteguna) Usurbilgo Anerreka Ingurumen Elkarteak bilera egingo du Potxoenean, 18:00etan. Elkarte hau 2017ko urrian sortu zen herriko lurra, aire eta uraren kalitatearen alde eta guztion osasunaren alde lan egiteko helburuarekin. Bilera irekia da eta herritarrei dei egiten diete bertara gerturatzeko: “Informazioa jaso nahi izan edota ekarpenak egin nahi badituzue, bilera irekiera gonbidatzen zaituztegu”. Irakurtzen jarraitu →\nTxokoalden parte hartze prozesu bat abiatu da. Irailaren 25ean abiapuntu moduan bilera bat egin zuten auzoko bizilagunak eta udal ordezkariek. Han hitz egindakoarekin jarraitzeko, parte hartze prozesuaren lehen saioa urriaren 23an egin zen eta bigarrengoa azaroaren 6an (asteazkena) egingo da, arratsaldeko 19:30ean Akerra Gaztetxean. Prozesu hau Hiritik At kooperatiba dinamizatzen ari da. Guztira hiru lan saio egitea aurreikusi dute, eta, amaitzean, arkitektura proiektu bat definituta izatea da asmoa. Irakurtzen jarraitu →\nNoaua! Kultur Elkartearen ‘Kulturaldia’ zikloa azaroaren 6tik 17ra ospatuko da\nPosted on 2019/11/04 | Utzi iruzkina\nNoaua! Kultur Elkarteak antolatuta, azaroaren 6tik 17ra “Kulturaldia” zikloa ospatuko da. Euskaraldia, dantza, bertso-bazkaria, kontzertua, solasaldia, poesia errezitaldia, antzerkia eta pelikula izango dira kultur ekimen honetako osagaiak. Irakurtzen jarraitu →\nUsurbilgo Odol Emaileen Elkarteak antolatuta gaur odol ematea anbulategian\nGaur, azaroak 4, Usurbilgo Odol Emaileen Elkarteak odola emateko hitzordua jarri du. Odol ematea 18:00tatik 20:30etara egingo da. Ohi bezala, hitzordua anbulategian izango da. Irakurtzen jarraitu →\nUsurbildarrek ere amianto hondakinak uzteko zerbitzua izango dute Garberako garbigunean\nSan Marko mankomunitateak fibrozementuzko (amiantoa) hondakinak eta objektuak biltzeko zerbitzu bat jarriko du martxan Garberako garbigunean. Usurbilgo Udalak jakinarazi du, zerbitzu honen heburua mota horretako materialen kopuru txikiak dituzten herritarrei bilketa zerbitzua eskaintzea dela. Hasiera batean, hilean behineko zerbitzua izango da, eta gaur (azaroak 4) jarriko da martxan.\nOsteguneko osoko ohiko bilkurara joateko deia, “Xua Gurasoekin Etxera” mozioa bozkatuko du udalbatzak\nPosted on 2019/10/30 | Utzi iruzkina\nOstegunean (urriak 31), osoko ohiko bilkura egingo da Usurbilgo Udaleko udalbatza aretoan, 18:00tan. Bilkura honetan aipatzekoa da “Xua Gurasoekin Etxera” herri ekimenaren mozioa aurkeztu eta bozkatuko dela. Herri ekimeneko kideek pleno aretora joateko deia egin dute: “Garrantzitsua da islatzea jada ehunka herritar ere atxiki direla. Horregatik dei egiten dizuegu udal-plenora agertzera, esan bezala, ostegunean arratsaldeko 18:00etan”. Gogoratu bilkura hau irekia dela eta edonor joan daitekeela: Amaieran, galdera eta eskaeren orduan, hitza hartzeko aukera dago. Irakurtzen jarraitu →\nAzaroaren 1ean artisau azoka, giza proba eta sukaldaritza txapelketa ospatuko dira Usurbilen\nAitzaga Elkarteak Usurbilgo Udalaren laguntzarekin azaroaren 1ean (ostirala) XXIV. Artisau Azoka antolatu du. Goizeko 11:00etan hasiko da eta urtero bezala, herriko frontoian postu ugari izango dira: bitxigintza, larrugintza, egur lanketa, beira, keramika, otargintza, metalgintza, harriak, ukenduak, makramea, pilotak, haziak… Azoka honetan ere herritarren postuak egongo dira: Herriko talogileak, Orbe Dantza Taldea (egutegia eta materiala), Zorione Mendez (marrazkiak), Udarregi Ikastolaren DBH4-ko ikasleak (gozogintza)… Irakurtzen jarraitu →\nGaur Lasarte-Oria eta Usurbil arteko bidegorria moztuta egongo da 08:00etatik 17:00etara\nGipuzkoako Foru Aldundiak jakinarazi du mantentze lanak direla eta, urriaren 29tik azaroaren 7ra bitarte Foru Sareko zenbait bidegorri moztuta egongo direla. Gaur, urriak 30 (asteazkena), Lasarte-Oria (Asteasuain) eta Usurbil (Txikierdi) arteko bidegorria moztuta egongo da, 08:00etatik 17:00etara. Irakurtzen jarraitu →\nAZAROAK 19, ASTEARTEA: Errausketaren Aurkako Mugimenduak antolatuta, erraustegiaren kutsaduren kontrol independienteaz hitz egiteko hitzaldia. Donostiako San Jeronimoko Kriptan, 19:00etan


[Bideoa eta galeria] Pazientzia agortzen ari zaie\nEmakumeen egoera latza nabarmendu dute gaurko mobilizazioetan.\nPentsio duinen alde bete ditu kaleak gaur, berriz ere, Duintasuna Jubilatu eta Pentsiodunen elkarteak. Gaurko elkarretaratze eta manifestazioa, inoizko jendetsuenak izan dira, 1.300 lagunek egin dutelako bat deialdiarekin. Pentsio duinak eskatu dituzte, eta gaur emakume pentsiodunak izan dira protagonistak Martxoaren 8ari keinu eginez. Duintasunak askotan salatu du emakume pentsiodunena, eta bereziki alargunen egoera dela lazgarriena. Bi emakumek irakurri dute idatzia gaur, eta lehen hitzak, indarkeria matxistak hil dituen 49 emakume eta zortzi haurrentzat izan dira, “haiek oroitu nahi ditugu lehenik eta behin, gaur”. Txalo zaparradarekin erantzun dituzte hitz horiek bildutakoek.\nEmakumeen egoerari egin diote erreferentzia ondoren, eta nabarmendu dute etxean eta etxetik kanpo lan egin behar dutela, “etxean hamabi orduko lana dugu eta 24 orduko guardia txandak txikienak, gaixoak edo adinekoak zaintzeko”. Belaunaldiz belaunaldi politikatik, feminismotik edota sozialki egindako borroken ondoren lortutakoak galtzeko prest ez daudela esan dute, haserre, “pentsiodunei diru zorroa agortzen ari zaigulako, baita pazientzia ere, eta ez gaudelako prest bidegabekerien aurrean erantzun gabe gelditzeko, ez gaude prest urte luzeetako borrokekin irabazitakoa galtzeko. Emakumeak gara, amak, amonak; iragana gara, eta etorkizuna, ez gaituztelako isilduko, ez oraindik”.\nEmakumea eta alarguna\nErrenteriarra da Maite Zubillaga, alarguntza pentsioa jasotzen du eta hilabetea “justu-justu” pasatzen duela dio, “ikasten duzu daukazunarekin moldatzen, besterik ez dago, eta hori emakume alargun askoren errealitatea da”. Duintasunaren deialdiarekin bat egin du, gaur ere, pentsio duinak eskatzeko. Alderdi politikoei eskaera zehatza egin die, “pentsiodunei dagokiguna ematea, besterik ez dut eskatzen”. Aspalditik hartzen du parte Duintasunaren elkarretaratzeetan Ana Mari Ugalde errenteriarrak, “ea poliki-poliki lortzen dugun gure eskaerak aurrera ateratzea, apur bat mugitzen dugun”. Pentsiodun eta jubilatuen mugimendua handitzen ari dela dio, eta garrantzia hartzen, “azken batean, denok egin behar dugu gurea eskaera hau, parte hartu”. Emakumeen egoera txarra dela aitortuta, okerrena alargunena dela esan du errenteriarrak, “inoiz etxetik kanpo lan egin ez dutenena, eta hortaz, kotizaziorik ez dutenena da latzena. Zigortuenak beraiek dira”. Jubilatuta dago bera. Hamalau urterekin hasi zen lanean eta nahikoa urteko kotizazioa biltzea lortu duela dio, “nire egoera ez da, beraz, hain larria. Alargunak babestu behar ditugu”.\nAlderdi politikoei pentsatzeko eskatu die, “adinean aurrera egiten ari garen bezala ahulagoak gara, segurtasun falta handiagoa dugu. Umiliazio modu bat da gobernua gurekin egiten ari dena, beti lanean eta orain baztertu. Gauza batzuetarako ateratzen du dirua, eta beste batzuetarako ez”.\nEmiliana Santamaria ere Errenteriakoa da. Alargundu egin zen duela bost urte eta pentsio “ziztrina” duela azaldu du: “ZBDA Zahartzaro eta Baliaezintasuneko Derrigorrezko Asegurua jasotzen nuen, 400 euro eta handik 100 euro kendu dizkidate. Alarguntza pentsioa ere oso txikia dut eta sei seme-alaba eta zortzi biloba”. Pentsio duina eskatzeko egin du bat Duintasunaren elkarretaratze eta manifestazioarekin eta alderdi politikoei pentsiodunak hobeto zaintzeko eskatu die. Hilabeteko lehen asteleheneko deialdian ez du kale egiten Luisa Lorenzok. Alarguna da bera ere, eta argi dio: “%0,25eko igoera iraina da, burla. Emakumeak bereziki zigortzen gaituzte. Alargun geldituta, senarraren pentsioaren %52a baino ez dugu jasotzen”. Alderdi politikoei ere eskaera zehatza egin die Lorenzok, pentsiodunen egoera ekonomikoa hobetzea: “Zergatik ez digute alarguntza pentsioan senarraren pentsioaren %75a uzten? Ez ginateke ondo biziko, baina orain baino hobeto bai”.\nHerriko kaleetan barrena manifestazioa egin du Duintasunak elkarretaratzea amaituta. Bidean, Sabadell banketxearen egoitzaren aurrean gelditu da manifestazioa. Bertan ziren esku orriak banatzen Stop Kaleratzeak elkarteko kideak, banketxe horri, herritarrek eskatutakoa bete dezala exijitzeko. Stop Kaleratzeak plataformari babesa erakutsi dio Duintasunak.\nManifestazioa amaituta pozik azaldu da Duintasunako kidea den Jose Mari Uria, “elkarretaratzea eta manifestazioaren balorazio baikorra egin nahi du elkarteak, azkenekoan baino jende gehiago bildu garelako gaur. 1.300 lagunek egin dute bat deialdiarekin eta pozik gaude oso”. Jendea “ahalduntzen” ari dela erakusten duela horrek erantsi du Uriak, “bere egoeraz jabetzen ari da, eta mobilizazio dinamika ez dugu geldituko gure eskaerak lortu arte. KPI igoera ezartzearekin ez gara konformatuko eta argi utzi nahi dugu, 1.080 euroko pentsio duinen eskaera ikutuezina dela. Bidean, sei urte hauetan ezarritako murrizketa guztiekin atzera egitea eskatzen ari gara gainera”.\nEusko Jaurlaritzari bi eskaera zehatz egin dizkio, pentsiodunei gauzak errazteko, eta DBE Diru Sarrerak Bermatzeko Errentan murrizketak egin beharrean lanbide arteko gutxieneko soldataren pare jartzea: “Berriro ordaintzen ditugun botiken dirua itzultzeko, pentsiodunek atzera eta aurrera ibili behar dugu eta kasu batzuetan ez dira gai, hortaz, diru hori jaso gabe gelditzen dira hainbat pentsiodun. Osakidetzan datu guztiak dituzte, beraz, horrela ibili beharrean, adinekoei gauzak errazteko exijitzen diogu. Bestalde, DBE murriztu beharrean lanbide arteko gutxieneko soldataren pare jartzeko eskatzen diogu, emakume askok aurrera egiten dutelako pentsio ziztrinei DBE gehituta. Hortik gainera, 1.080 euroko pentsioak osatzea behar du hurrengo urratsak, euskal herritarron errespetua nahi badu”.\nHurrengo hitzordua ere egin dute. Pentsiodunek mobilizazio eguna deitu dute hilaren 17an. Duintasunak Errenteria-Oreretan egingo du 18:00etan, bildutakoen gehiengoak gaur hala erabakita. Pentsioena ez dela soilik jubilatu eta pentsiodunen arazoa esan dute, “belaunaldi gazteek guk baino ilunago dute etorkizuna”, eta hori horrela, pentsiodun eta jubilatuak, haien seme-alabak, ilobak eta bilobak deitu dituzte bat egitera.\nDuintasunaren manifestazio jendetsua


Barton - 09/09/23 'CHECKPOINT ROCK' URRIAN ZINEMETAN\n09/09/23 'CHECKPOINT ROCK' URRIAN ZINEMETAN\nBARTONFILMSek, FILMANOVA eta K2000rekin FERMIN MUGURUZAk eta JAVIER CORCUERAk zuzendutako luzemetrai dokumentala zinemetan banatzeko akordioa egin du. CHECKPOINT ROCK Donostiako Zinemaldian emango da eta datorren urriaren 16an zinemetara helduko da jatorrizko bertsioan eta euskarazko edo gaztelerazko azpitituluekin.\nTel Aviveko publizitateko iragarki eta neoietatik Gaza eta Zisjordaniako lurralde okupatuetako pobrezia eta etsipeneraino, Checkpoint Rock. Canciones desde Palestina oso musikari desberdinengana hurbiltzen da, herriz herri, eta checkpoint batetik bestera, gatazkan bizi den herri honi buruz dugun ikuspegia aldaraziko duen ibilbidea, alegia.\nInformazio gehiago filmaren fitxan:\nMunduak begirada beti jarria duen lekuetako batetik egindako bidaia, bertatik ia ezer jakin ez arren beharbada. Zein da leku mitiko honi ahotsa eta doinua jartzen dion musika? Zeintzuk dira bertako musikari adierazgarrienak? Nola bizi dira? Zer pentsatzen dute bizitzea egokitu zaien halabehar bakarrari buruz? Eta nola egiten diote aurre euren letra eta melodiekin?


Hizkuntzalariaren poza - Sakana - Guaixe.eus\nAltsasun euskaratik euskalkira\nGuaixe 2016-06-01 12:35\nAltsasuko euskalkia berreskuratzeko nahia duen taldeak Koldo Zuazo hizkuntzalaria hitzaldia ematera gonbidatu zuen. Esan zuenez, “kriston poza ematen dit gazteek euskalkia berreskuratu nahi izatea.\nEhundik gora pertsona elkartu ziren ostiralean Koldo Zuazoren hitzaldian. Altsasuarrak ziren gehien gehienak, bakaikuarren bat eta urdiaindarren bat baldin bazeuden ere. Bataz-besteko adina 20 urte azpitik egonen zen. Eta ordu batez Zuazok esatekoak zituenak adi-adi entzun zituzten. Nondik heldu garen azaldu zuen lehenik, azpimarratuz euskara batua “kriston asmakizuna” izan zela, “ezin da galtzen utzi”.\nBaina harekin dena ez dagoela konponduta gaineratu zuen. Edozein egoeratan erabiltzeko modukoa izan behar du hizkuntzak eta hor euskalkiei balioa aitortu zien. Tokiko hitzak eta egiturak erabiltzera animatu zituen gazteak. “hitz guztiak euskara batua dira, baldin eta euskal hitzak badira.” Euskalkiaren berreskurapenean gazteez aparte gainontzeko euskaldunak eta euskaraz lan egiten dutenek parte hartu behar dutela gaztigatu zuen. Zuazok nabarmendu zuenez, “herriko euskarak balio du, gure nortasuna da”. Euskalkiei etorkizunean leku garrantzitsua aitortu zien Zuazok, “hortik aterako da euskara aurrera. Hortik esapideak edo beste atera behar dira. Dugun euskara txarra bada, hobetu egin behar da”. Euskalkia berreskuratzea “ez da zaila, ezta ezinezkoa”.\nProzesua luzea ez dela izan behar gaineratu zuen. “Pentsatu eta egin”. Aldi berean, Zuazok euskalkia irakurtzearen eta ikustearen garrantzia nabarmendu zuen, “begietatik sartzeko”. Hizkera Burundan berreskuratzeko aholkatu zuen, sei herrietan dinamika sortzeko. “Euskal Herriko, eta munduko, euskararik bereziena da Burundakoa. Nafarroako, Gipuzkoako eta Arabako gauzak dituelako. Ezin duzue galtzen utzi”. Bukatu zen hitzaldia eta Zuazok idatzitako Sakanako euskara. Burundako hizkera liburuaren hiru liburu kaxa hutsik gelditu ziren. Oparia eraman zuten etxera. Baita berak idatzitako Nola uztartu Sakanako hizkerak eta euskara batua liburuxka ere (Altsasuko Udalak eta Guaixe Fundazioak argitaratua).


GKEek lehengaien espekulazioa geldiarazteko eskatu dute | Consumer\nGKEek lehengaien espekulazioa geldiarazteko eskatu dute\nGardentasuna eta nazioarteko arau-esparruak indartzeko beharra defendatzen dute\nLanda Plataforma, “Elikatzeko eskubidea. Presakoa” eta Espainiako GGKEen koordinatzailea Ingurumen, Landa eta Itsas Inguruneko Ministerioaren (MARM) eta Kanpo Arazoetako eta Lankidetzako Ministerioaren ordezkariekin bildu dira, Gobernuari nazioarteko arau-esparruak eskatzeko lehengaien finantza-espekulazioa geldiarazteko eta familia-nekazaritza eskala txikian defendatzeko.\nGKEek beren kezkak Gobernuari helarazi nahi zizkioten, FAOren Elikagaien Segurtasuneko Batzordearen (CSA) bilera dela eta. Bilera Erroman egin zen urriaren 22ra arte, eta gai hauek eztabaidatu ziren: lurra edukitzea, nekazaritzako inbertsioa eta elikagaien prezioen hegazkortasuna geldiarazteko neurriak.\nErakundeen iritziz, Gobernuak “argi eta garbi” defendatu behar du elikagaien lehengaien merkatuetako espekulazio-praktikak ezabatzea, gardentasuna eta, batez ere, nazioarteko arau-esparruak indartuz.\n“Espainiako Gobernuak sustatu egin behar du ‘Lurra, arrantza eta basoak edukitzeko ardura duen gobernantzari buruzko borondatezko jarraibideak?, CSAn adostuak”, esan dute GKEek. Halaber, Munduko Bankuak, FAOk, FDAk eta UNCTADek sustatutako Nekazaritzako Inbertsio Arduratsuaren Printzipioen (RAI) ordezko esparru bat babesten dute, “ez dutelako kontrol-mekanismorik aurreikusten eta eskala handiko inbertsioei lotutako jarduera kaltegarriak legitimatzeko arriskua dutelako”, diote.\nGKEentzat, CSAk nazioarteko esparru nagusia izan behar du nekazaritza- eta elikadura-politikak giza eskubideen ikuspegitik negoziatzeko eta hartzeko, eta G20k eta beste edozein erakundek horretara jo beharko lukete. “Eskala txikiko landa-ekoizleen eta, bereziki, landa-eremuko emakumeen beharrak integratzeko modu bakarra dela uste dugu”, azaldu du Espainiako GGKEen koordinakundeak.\nelikagaiak espekulazio gardentasun nekazaritza productores rurales-eu


* Uztaileko sariak « Txoko Ibiltaria\nHeldu gara heldu gure olinpiada bereziaren azken sailkapenaren probara. 2016ko Txoko Ibiltariaren lehiaketan oraindik parte hartu ez duzuenontzat abuztuan duzue azken aukera. Baita egin duzuenontzat ere, baldin eta azken sari galantak lortzerakoan zuen aukerak gehitu nahi badituzue.\nBost izan dira uztailan argitaratu ditugun kontakizunak, berriz ere denak 2. kategoriakoak (18-30 urte). Gure epaimahiak honako bi hauek aukeratu ditu oraingoan:\n1. saria: Lugares espectaculares muy cerca, Iratxe Lander\n2. saria: Descubriendo Florida, Nerea Gutiérrez\nBidali oraintxe zuen bidaien kontakizunak. Oraindik ere garaiz zabiltzate abuztuan parte hartzeko eta gure sariak lortzeko.\n"Lugares espectaculares muy cerca", de Iratxe Lander\n"Descubriendo Florida", de Nerea Gutiérrez